มันนี่ทูเดย์
อุ้มข้าราชการเข้าโครงการเออร์ลี่รีไทร์
1 พ.ค. 2556

อุ้มข้าราชการเข้าโครงการเออร์ลี่รีไทร์
ที่ประชุมคณะรัฐมนตรี (ครม.) วานนี้ (30 เม.ย.) 12 เรื่อง ร่างกฎกระทรวง ฉบับที่... (พ.ศ....) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีกรณีเงินช่วยเหลือตามโครงการเกษียณอายุก่อนกำหนด) โดยไม่ต้องนำเงินหรือผลประโยชน์ที่ได้จากการเข้าโครงการเออร์ลี่รีไทร์มาคำนวณเป็นเงินได้ ตั้งแต่วันที่ 1 ม.ค. 2556 เป็นต้นไป
นายภักดีหาญส์ หิมะทองคำ รองโฆษกประจำสำนักนายกรัฐมนตรี ชี้แจงว่า กฎกระทรวง ฉบับที่ 272 (พ.ศ. 2552) กำหนดยกเว้นภาษีเงินได้สำหรับเงินและผลประโยชน์ใดๆ แก่ผู้ซึ่งออกจากราชการตามมาตรการปรับปรุงอัตรากำลังของส่วนราชการตาม พ.ร.ฎ.เงินช่วยเหลือผู้ซึ่งออกจากราชการตามมาตรการปรับปรุงอัตรากำลังของส่วนราชการ พ.ศ. 2551
อย่างไรก็ตาม เนื่องจากกฎกระทรวง ฉบับที่ 272 (พ.ศ. 2552) มีผลบังคับใช้สำหรับเงินได้พึงประเมินประจำปี พ.ศ. 2551 จนถึงวันที่ 31 ธ.ค. 2555 แต่มีบางหน่วยงานไม่สามารถจ่ายเงินช่วยเหลือให้ข้าราชการที่เข้าโครงการเออร์ลี่รีไทร์ได้ก่อนวันที่ 31 ธ.ค. 2555 จึงกำหนดให้แก้ไขกฎกระทรวงให้ขยายเวลาออกไป เพื่อให้ข้าราชการที่ออกจากราชการตามมาตรการเออร์ลี่รีไทร์ได้รับสิทธิประโยชน์ทางภาษีเท่าเทียมกัน
เลื่อนออกสลากเป็น 2 พ.ค.
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล กล่าวว่า เนื่องจากวันที่ 1 พ.ค. 2556 ตรงกับวันแรงงานแห่งชาติ จึงขอเลื่อนการออกรางวัลสลากกินแบ่งรัฐบาล เป็นวันที่ 2 พ.ค. 2556 ทั้งนี้ ประชาชนสามารถติดตามรับชมการถ่ายทอดสดการออกรางวัลสลากกินแบ่งรัฐบาล ทางสถานีวิทยุโทรทัศน์แห่งประเทศไทย ช่อง 11 กรมประชาสัมพันธ์ (NBT) 
ผู้อำนวยการสำนักงานสลากฯ ยังแสดงความกังวลเรื่องการส่งจดหมายหลอกลวงไปตามบ้านเรือนพี่น้องประชาชนคล้ายกับการหลอกลวงของ “แก๊งคอลเซ็นเตอร์” ที่ใช้เครือข่ายโทรศัพท์ รวมถึงการทำธุรกรรมทางอิเล็กทรอนิกส์ในการต้มตุ๋น ฉ้อโกงบุคคลอื่นทางโทรศัพท์ จึงขอเตือนประชาชนว่าอย่าตกเป็นเหยื่อหากได้รับจดหมายหลอกลวง